CELEX: 32021D1029(01)
Language: lt
Date: 1628640000000
Title: Europos Prokuratūros Kolegijos Sprendimas 2021 m. Rugpjūčio 11 d. kuriuo iš dalies keičiamos ir papildomos Europos prokuratūros vidaus darbo tvarkos taisyklės ir Sprendimas dėl nuolatinių kolegijų 2021/C 439/05

2021 10 29   
               
               
                  LT
               
               
                  Europos Sąjungos oficialusis leidinys
               
               
                  C 439/5
               
            
         EUROPOS PROKURATŪROS KOLEGIJOS SPRENDIMAS
         2021 m. Rugpjūčio 11 d.
         kuriuo iš dalies keičiamos ir papildomos Europos prokuratūros vidaus darbo tvarkos taisyklės ir Sprendimas dėl nuolatinių kolegijų
         (2021/C 439/05)
         Europos prokuratūros kolegija,
         atsižvelgdama į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (toliau – Europos prokuratūros reglamentas), ypač į jo 21 straipsnį,
         atsižvelgdama į Europos vyriausiojo prokuroro parengtą pasiūlymą,
         kadangi:
         
                     1.
                  
                  
                     2021 m. birželio 9 d. neeiliniame posėdyje Kolegija nusprendė, kad būtina nustatyti konkrečias taisykles reglamento 28 straipsnio 4 dalyje numatytais išimtiniais atvejais;
                  
               
                     2.
                  
                  
                     Europos vyriausiojo prokuroro prašymu Kolegijos darbo grupė parengė naujas taisykles, kuriomis įgyvendinama Reglamento 28 straipsnio 4 dalis, ir pateikė jas Europos vyriausiajam prokurorui, kad būtų pateiktas pasiūlymas dėl Kolegijos sprendimo, kuriuo iš dalies keičiamos ir papildomos vidaus darbo tvarkos taisyklės;
                  
               
                     3.
                  
                  
                     Vidaus darbo tvarkos taisyklių pakeitimais numatyti smulkūs 2020 m. lapkričio 25 d. Europos prokuratūros kolegijos sprendimo 015/2020 dėl nuolatinių kolegijų pakeitimai;
                  
               
                     4.
                  
                  
                     pagal vidaus darbo tvarkos taisyklių 70 straipsnį 2021 m. liepos 12 d. Europos vyriausiasis prokuroras pateikė Kolegijai pagrįstą pasiūlymą dėl pakeitimo;
                  
               
                     5.
                  
                  
                     Kolegija išnagrinėjo Europos vyriausiojo prokuroro parengtą pasiūlymą 2021 m. rugpjūčio 11 d. posėdyje,
                  
               PRIĖMĖ ŠĮ SPRENDIMĄ:
         
            1 straipsnis
            Vidaus darbo tvarkos taisyklių pakeitimai ir papildymai
            2020 m. spalio 12 d. Europos prokuratūros kolegijos sprendimas Nr. 003/2020 dėl Europos prokuratūros vidaus darbo tvarkos taisyklių iš dalies keičiamas ir papildomas taip:
            
                        I.
                     
                     
                        19 straipsnio 1 dalis iš dalies keičiama ir papildoma taip:
                        
                           „1.   Sprendimu dėl nuolatinių kolegijų nustatoma bylų paskirstymo nuolatinėms kolegijoms sistema. Ši sistema turi būti grindžiama atsitiktiniu automatiniu pakaitiniu bylų priskyrimu nuolatinėms kolegijoms, tarp kurių nuolatinių narių nėra prižiūrinčio Europos prokuroro, pagal kiekvienos naujos bylos užregistravimo eilės tvarką ir užtikrinti tolygų darbo krūvio paskirstymą nuolatinėms kolegijoms. Byla iš karto po jos užregistravimo atsitiktine tvarka paskiriama nuolatinei kolegijai, tarp kurios narių nėra prižiūrinčio Europos prokuroro. Siekiant išsireikalauti bylą, ji atsitiktine tvarka paskiriama nuolatinei kolegijai, kurios posėdis numatytas praėjus 3–5 dienoms po bylos užregistravimo.“
                        
                     
                  
                        II.
                     
                     
                        39 straipsnio 1 ir 2 dalys iš dalies keičiamos taip:
                        
                           „1.   Visą pagal šių taisyklių 38 straipsnio 1 dalį užregistruotą informaciją tikrina atitinkamas Europos deleguotasis prokuroras arba Europos prokuroras, siekdamas įvertinti, ar esama priežasčių naudotis Europos prokuratūros kompetencija.
                        
                        
                           2.   Pagal 38 straipsnio 5 dalį gavęs bylų valdymo sistemos pranešimą Europos prokuroras paskiria atlikti patikrinimą Europos deleguotajam prokurorui. Reglamento 28 straipsnio 4 dalyje nurodytais atvejais Europos prokuroras gali atlikti patikrinimą asmeniškai. Paskyrimo patikrinti procesą nustato Europos prokuroras; šis procesas gali apimti taisyklėmis grindžiamą paskyrimą, įskaitant dėl tų bylų, kurių informaciją Europos deleguotasis prokuroras gavo pareikalavęs ex officio.“
                        
                     
                  
                        III.
                     
                     
                        40 straipsnio 3–7 dalys iš dalies keičiamos taip:
                        
                           „3.   Patikrinimas atliekamas naudojantis visais Europos prokuratūros turimais informacijos šaltiniais ir visais atitinkamo Europos prokuroro arba Europos deleguotojo prokuroro turimais šaltiniais, laikantis taikytinos nacionalinės teisės, įskaitant kitus šaltinius, kuriuos jis turi naudodamasis nacionaline kompetencija. Tikrindamas informaciją, atitinkamai Europos prokuroras arba Europos deleguotasis prokuroras į pagalbą gali pasitelkti Europos prokuratūros darbuotojus. Prireikus Europos prokuratūra gali konsultuotis ir keistis informacija su Sąjungos institucijomis, įstaigomis, organais arba agentūromis ir nacionalinėmis institucijomis su sąlyga, kad užtikrinamas galimo būsimo nusikalstamų veikų tyrimo vientisumas.
                        
                        
                           4.   Europos deleguotasis prokuroras arba tam tikrais atvejais Europos prokuroras užbaigia su tyrimo išsireikalavimu susijusį patikrinimą ne vėliau kaip likus dviem dienoms iki Reglamento 27 straipsnio 1 dalyje nustatyto termino. Su tyrimo pradėjimu susijęs patikrinimas užbaigiamas ne vėliau kaip per 20 dienų nuo paskyrimo.
                        
                        
                           5.   Tais atvejais, kai patikrinimo užduotis paskiriama Europos deleguotajam prokurorui ir jis per nustatytą laikotarpį neužbaigia patikrinimo, kuriuo siekiama išsiaiškinti, ar pradėti tyrimą, arba praneša, kad negali atlikti šio patikrinimo per nustatytą laikotarpį, apie tai informuojamas Europos prokuroras ir jis, jei mano, kad tinkama, pratęsia laikotarpį arba duoda Europos deleguotajam prokurorui atitinkamą nurodymą.
                        
                        
                           6.   Jei patikrinimas susijęs su sprendimu dėl išsireikalavimo, Europos deleguotasis prokuroras arba tam tikrais atvejais Europos prokuroras gali prašyti Europos vyriausiojo prokuroro iki penkių dienų pratęsti terminą, kurio reikia sprendimui dėl išsireikalavimo priimti.
                        
                        
                           7.   Jei atitinkamas Europos prokuroras arba Europos deleguotasis prokuroras per šį terminą sprendimo nepriima, laikoma, kad nuspręsta neišsireikalauti bylos, ir atitinkamai taikomas 42 straipsnis.“
                        
                     
                  
                        IV.
                     
                     
                        40 straipsnyje po 7 dalies įterpiama nauja 7a dalis, kurioje nustatoma:
                        
                           „7a.   Kai patikrinimą atlieka Europos prokuroras, preliminariai įvertinęs informaciją pagal Reglamento 26, 27 straipsnius ir 28 straipsnio 4 dalį, jis paprastai per 24 valandas paskiria bylą Europos deleguotajam prokurorui, kad jis imtųsi veiksmų pagal šių taisyklių 41 arba 42 straipsnius.
                           Tais atvejais, kai Europos prokuroras mano, kad Reglamento 28 straipsnio 4 dalyje numatytos sąlygos įvykdytos, jis nedelsdamas imasi veiksmų pagal šių taisyklių 52 straipsnio 1 ir 2 dalis. Tokiais atvejais, jei Europos prokuroras gauna kompetentingos nuolatinės kolegijos patvirtinimą, kad tyrimą galėtų atlikti pats, jis priima motyvuotą sprendimą pats pradėti tyrimą arba išsireikalauti bylą ir pradeda bylą pagal šių taisyklių 41 straipsnio 1 dalį. Jei patvirtinimas nesuteikiamas, prižiūrintis Europos prokuroras nepagrįstai nedelsdamas perduoda bylą Europos deleguotajam prokurorui.“
                        
                     
                  
                        V.
                     
                     
                        41 straipsnio 1 dalis iš dalies keičiama taip:
                        
                           „1.   Jei po patikrinimo Europos prokuratūra nusprendžia naudotis savo kompetencija pradėdama tyrimą arba išsireikalaudama bylą, pradedama byla ir bylų rodyklėje (toliau – rodyklė) jai priskiriamas identifikatorius. Bylų valdymo sistemoje automatiškai sukuriama nuolatinė nuoroda į susijusią registraciją pagal pirmiau išdėstyto 38 straipsnio 1 dalį.“
                        
                     
                  
                        VI.
                     
                     
                        41 straipsnio 2 dalies paskutinė pastraipa iš dalies keičiama taip:
                        „Pirmiau a punkto x–xv papunkčiuose nurodytų kategorijų asmens duomenys į rodyklę įtraukiami tik tiek, kiek įmanoma, atsižvelgiant į operatyvinį interesą ir turimus išteklius. Bylos tyrimo metu rodyklės nuoroda naujinama. Atitinkamas Europos prokuroras ir Europos deleguotasis prokuroras per bylų valdymo sistemą periodiškai informuojami, jei tam tikrų kategorijų informacija neįtraukiama į rodyklę.“
                     
                  
                        VII.
                     
                     
                        41 straipsnio 3 dalis iš dalies keičiama taip:
                        
                           „3.   Bylų valdymo sistema apie tai praneša prižiūrinčiam Europos prokurorui, nuolatinei kolegijai ir Europos vyriausiajam prokurorui“.
                        
                     
                  
                        VIII.
                     
                     
                        41 straipsnio 4 dalis iš dalies keičiama taip:
                        
                           „4.   Jei bylą tiriantis Europos deleguotasis prokuroras arba pagal Reglamento 28 straipsnio 4 dalį tyrimą vykdantis Europos prokuroras mano, kad, siekiant išsaugoti tyrimo vientisumą, būtina laikinai atidėti Reglamento 25 straipsnio 5 dalyje, 26 straipsnio 2 dalyje ir 26 straipsnio 7 dalyje nurodytos informavimo prievolės vykdymą, jis apie tai pagrįstai nedelsdamas informuoja stebėseną vykdančią nuolatinę kolegiją. Nuolatinė kolegija gali paprieštarauti šiam sprendimui ir nurodyti Europos deleguotajam prokurorui arba, kai taikoma, Europos prokurorui, veikiančiam pagal Reglamento 28 straipsnio 4 dalį, nedelsiant pateikti atitinkamą pranešimą.“
                        
                     
                  
                        IX.
                     
                     
                        42 straipsnio 1 dalis iš dalies keičiama taip:
                        
                           „1.   Jei atlikęs patikrinimą Europos deleguotasis prokuroras nusprendžia nepradėti tyrimo arba neišsireikalauti bylos, šio sprendimo priežastis jis užregistruoja registre. Apie šį sprendimą informuojamas paskyręs Europos prokuroras, o peržiūrėti šį sprendimą paskiriama kompetentingai nuolatinei kolegijai.“
                        
                     
                  
                        X.
                     
                     
                        43 straipsnio 1 ir 2 dalys iš dalies keičiamos taip:
                        
                           „1.   Neatsižvelgiant į galimybę perskirti bylą pagal 49 straipsnį ir nepažeidžiant Reglamento 28 straipsnio 4 dalies, Europos deleguotasis prokuroras, kuris priima sprendimą pradėti arba išsireikalauti tyrimą, šią bylą taip pat tiria.
                        
                        
                           2.   Jei leidžiama pagal nacionalinę teisę, Europos prokuroras gali paskirti vieną arba kelis Europos deleguotuosius prokurorus iš tos pačios valstybės narės atlikti tyrimą kartu su bylą tiriančiu Europos deleguotuoju prokuroru. Atitinkamas Europos prokuroras gali pats atlikti tyrimą, jei tenkinamos Reglamento 28 straipsnio 4 dalyje nustatytos sąlygos.“
                        
                     
                  
                        XI.
                     
                     
                        52 straipsnis iš dalies keičiamas taip:
                        
                           „52 straipsnis
                           Europos prokuroro vykdomi tyrimai
                           
                              1.   Jei Europos prokuratūrai užregistravus informaciją pagal Reglamento 24 straipsnį atitinkamas Europos prokuroras mano, kad jis turėtų pats atlikti tyrimą, prieš priimdamas pagrįstą sprendimą pagal Reglamento 28 straipsnio 4 dalies pirmos pastraipos a, b arba c punktą, jis per bylų valdymo sistemą paprašo nuolatinės kolegijos patvirtinimo.
                           
                           
                              2.   1 dalyje minimame prašyme nurodomos priežastys, dėl kurių tyrimą turėtų atlikti prižiūrintis Europos prokuroras, kad nuolatinė kolegija galėtų įvertinti, ar įvykdytos Reglamento 28 straipsnio 4 dalyje nustatytos sąlygos.
                           
                           
                              3.   Nuolatinė kolegija gali kreiptis į atitinkamą Europos prokurorą ir, jei paskirtas Europos deleguotasis prokuroras, į bylą tiriantį atitinkamą Europos deleguotąjį prokurorą su prašymu pateikti paaiškinimus.
                           
                           
                              4.   Jei nuolatinė kolegija patvirtinimą suteikia, prižiūrintis Europos prokuroras sprendimą užregistruoja bylų valdymo sistemoje, o per ją informuojamas (-i) atitinkamas (-i) Europos deleguotasis (-ieji) prokuroras (-ai), jei jis (jie) buvo paskirtas (-i). Apie sprendimą taip pat pranešama nacionalinėms institucijoms.
                           
                           
                              5.   Jeigu Europos prokuroras priima sprendimą pagal Reglamento 28 straipsnio 4 dalies a arba b punktus prieš paskiriant Europos deleguotąjį prokurorą, jis vykdys visas Europos deleguotojo prokuroro užduotis.
                           
                           
                              6.   Jei tyrimą atlieka pats Europos prokuroras, analogiškai taikomas 44 straipsnis.“
                           
                        
                     
                  
         
            2 straipsnis
            Europos prokuratūros kolegijos sprendimo 015/2020 dėl nuolatinių kolegijų pakeitimas
            4 straipsnio a punktas iš dalies keičiamas taip:
            
                        „a)
                     
                     
                        Užregistravus bylą, Europos prokuratūros bylų valdymo sistema atsitiktine tvarka paskiria tą bylą nuolatinei kolegijai, tarp kurios nuolatinių narių nėra prižiūrinčio Europos prokuroro. Siekiant išsireikalauti bylą, ji nedelsiant paskiriama nuolatinei kolegijai, kurios posėdis numatytas praėjus 3–5 dienoms po bylos užregistravimo ir tarp kurios nuolatinių narių nėra prižiūrinčio Europos prokuroro.“
                     
                  
         
            3 straipsnis
            Įsigaliojimas ir pereinamojo laikotarpio taisyklės
            
               1.   Šis sprendimas įsigalioja 30 dieną po to, kai jį patvirtina Europos prokuratūros kolegija.
            
            
               2.   Iki tos dienos, kai šiuo sprendimu padaryti pakeitimai bus visiškai integruoti į bylų valdymo sistemos techninius elementus, bet ne vėliau kaip per tris mėnesius nuo šio sprendimo įsigaliojimo, atsitiktinis bylų paskirstymas nuolatinėms kolegijoms gali būti atliekamas rankiniu būdu traukiant burtus.
            
         
         
            Priimta Liuksemburge 2021 m. rugpjūčio 11 d.
            
               
                  Kolegijos vardu
               
               Danilo CECCARELLI
               
                  Europos vyriausiojo prokuroro pavaduotojas